Papersnake/gushiwen huggingface dataset:
兜上鞋儿 半幅云林之屋纪事，用郑云娘韵
冒殷书（清代）

花如待客，月似怀人，恐怕负芳时。半幅云林亭畔，蓦地来、密约谁知？

严更动也，远钟鸣矣，心事惹狐疑。却恼座中饶舌，申申詈去还低。

休怜今世，要识前身，曾在鹊桥西。欠了人閒情债，渐渐偿、也费撑持。

浪萍风梗，乍离长别，青鸟倦飞飞。好趁良宵聚首，莫教轻放杯儿。
奉和展礼岱宗涂经濮济
萧楚材（唐代）

拂汉星旗转，分霄日羽明。将追会阜迹，更勒岱宗铭。

林戈咽济岸，兽鼓震河庭。叶箭凌寒矫，乌弓望晓惊。

已降汾水作，仍深迎渭情。
浣溪沙
吴潜（宋代）

正好江乡笋蕨芽。他乡却看担头花。只将蝶梦付南华。万事纷头都入幻，一杯邂逅且忘怀。年年秋卉与春葩。
平时兄弟间十三章章四句送定叟弟之官桂林 其四
张栻（宋代）

呜呼忠献公，典则垂后裔。遗言故在耳，夕惕当自厉。
题赵千里夜潮图
名山樵子（宋代）

八月钱塘江上水，风静浪平清澈底。
夜半潮声带月来，沙头眠雁还惊起。
何人一幅鹅溪绢，画出长江千万里。
莫道波声静不闻，请君默坐聊倾耳。
与王忘机饮观音阁时忘机将访友楚中
尹伸（明代）

三日不对客，五日不登山。
摊书纵过千余卷，眉颖心灵了不关。
莫嫌欹峭一痕石，百顷澄光娇软碧。
雨天胧胧七点峰，烟霄翠滴寒楼脊。
如渑之酒力不轻，谈锋戛戛当坚城。
未知鹿角中宵折，已觉鸿毛万事轻。
君向鸡群寻野鹤，余亦人中称寂寞。
逢君如斯恨其晚，出峡恐君亦思返。
蒋帝庙 其二
马之纯（宋代）

爵以封王从六代，谥为庄武自南唐。缘何血食垂千祀，为有威灵庇一方。

魏有钟离寻败走，秦屯淝水辄奔亡。虫生火起徒妖怪，载记还应择未详。
句
陈恬（宋代）

雪晨消磨一半春。
楼居杂句五首 其三
周紫芝（宋代）

上方重阁乱山前，喷雪跳珠日夜泉。暂借小楼听雨睡，更携官焙与僧煎。
忆古成之
吴高（明代）

三策当年动冕旒，先生钟秀出罗浮。文章天下联星象，忠孝人间迈等俦。

白骨一函今在否，清诗千首永芳流。功成欲效留侯去，未必翻然物外游。
送赵秘著赴湖北仓
张弋（宋代）

圣君私七泽，使事浼清高。
俗古山川阔，路长车马劳。
峒人耕绿野，隐者醉红桃。
闲暇应登赏，词章继楚骚。
偈颂一百三十三首 其三十六
释居简（宋代）

馀二即非真，惟此一事实。密在汝边，我说不密。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其十一
丁复（元代）

生人俱帱载，举世异沈浮。客厌翟公第，妻憎季子裘。

割席有高义，多金无鄙谋。如逢鲁连子，一笑璧空投。
戏作青瓷香球歌
刘敞（宋代）

蓝田仙人采寒玉，蓝光照人莹如烛。蟾肪淬刀昆吾石，信手镌如何委曲。

濛濛夜气清且嫭，玉缕喷香如紫雾。天明人起朝云飞，彷佛疑成此中去。
归意
邝日晋（明代）

一为送客出城闉，复向江天忆白蘋。看竹已深三月雨，拥书仍白去年尘。

芭蕉叶响同归梦，芳草烟迷滞远人。君到六桥应计日，绿沉如蜡柳丝新。
天竺冬夜
释行海（宋代）

白云寂寂树苍苍，夜静泉声到石房。
淡月照窗寒梦醒，枕边闻得野梅香。
奉平淮夷雅表。方城命愬守也卒入蔡得其大丑以平淮右
柳宗元（唐代）

方城临临，王卒峙之。匪徼匪竞，皇有正命。

皇命于愬，往舒余仁。踣彼艰顽，柔惠是驯。

愬拜即命，于皇之训。既砺既攻，以后厥刃。

王师嶷嶷，熊罴是式。衔勇韬力，日思予殛。

寇昏以狂，敢蹈愬疆。士获厥心，大袒高骧。

长戟酋矛，粲其绥章。右翦左屠，聿禽其良。

其良既宥，告以父母。恩柔于肌，卒贡尔有。

维彼攸恃，乃侦乃诱。维彼攸宅，乃发乃守。

其恃爰获，我功我多。阴谍厥图，以究尔讹。

雨雪洋洋，大风来加，于燠其寒，于迩其遐。

汝阴之茫，悬瓠之峨。是震是拔，大歼厥家。

狡虏既縻，输于国都。示之市人，即社行诛。

乃谕乃止，蔡有厚喜。完其室家，仰父俯子。

汝水沄沄，既清而瀰。蔡人行歌，我步逶迟。

蔡人歌矣，蔡风和矣。孰颣蔡初，胡甈尔居。

式慕以康，为愿有馀。是究是咨，皇德既舒。

皇曰咨愬，裕乃父功。昔我文祖，惟西平是庸。

内诲于家，外刑于邦。孰是蔡人，而不率从。

蔡人率止，惟西平有子。西平有子，惟我有臣。

畴允大邦，俾惠我人。于庙告功，以顾万方。
梅花喜神谱·欲谢一十六枝
宋伯仁（宋代）

槐柳午阴深，凄凉声愈健。
饮露已成仙，孰云齐女怨。
题斋壁
刘克庄（宋代）

浩如烟海积如山，纸上陈人叫不还。
白首书生无事业，一生精力费窗间。
菩萨蛮（十一之二）
贺铸（宋代）

章台游冶金龟婿。归来犹带醺醺醉。花漏怯春宵。云屏无限娇。

绛纱灯影背。玉枕钗声碎。不待宿酲销。马嘶催早朝。
学士院端午贴子二十七首 皇太后阁六首
苏辙（宋代）

寿康朝谒蚤，长信燕闲多。
不有图书乐，其如昼漏何。
玉宇宜朱夏，壶冰生晚凉。
深心念行暍，清夜久焚香。
蚕宫罢采撷，暴室献朱黄。
翕呷霜纨动，阑班采缕长。
六宫无事著嬉游，百药初成及早收。
菖歜还羞十二节，椿年自占八千秋。
万寿仍萦长命缕，虚心不著赤灵符。
民间风俗疑当共，天上清高定尔无。
杨子江心泻镜龙，颇如细縠不摇风。
宫中惊奉秋天月，长照人心助至公。
赠戴彦衡
吴可（宋代）

病来谩喜折钗股，老去尚怀双脊龙。
他日扁舟会乘兴，摩挲圭璧小从容。
次韵和归去来集字十首 其八
李纲（宋代）

薄责思已厚，听归初不留。昔来聊坎止，今去亦川流。

图史自可乐，亲朋相与游。樽中常有酒，此外复何求。
偈倾一百三十三首
释法薰（宋代）

禁足护生，西在此土。
尽是死门，终非活路。
清平乐 题碧梧苍石图 珊瑚网名书题跋卷八
叶衡（宋代）

翠屏香断。梦绕潇湘岸。旧曲不禁愁汗漫。分付秦筝斜雁。吴笺赋恨难成。丹青恼杀苏卿。一片碧梧苍石，谁教写出秋声。
风蝶令 题乞巧图
高佩华（清代）

灵鹊桥千叠，新蟾月半梭。遥遥云汉澹无波。想是双星今夜、渡银河。

设果庭前满，穿针户外多。小鬟低语问娇娥。不识今宵乞巧、巧如何。
怀卫道中寄京师诸友三首 其一
吕本中（宋代）

客舍冷如浆，客梦甘如饴。初无远行念，况有徂年悲。

平生好交游，大半走路岐。不如亭前月，所到长相随。

何时脱身去，共采西山芝。有儿当似公，尚能传我诗。
万松亭（并叙）
苏轼（宋代）

麻城县令张毅，植万松于道周以芘行者，且以名其亭。
去未十年，而松之存者十不及三四。
伤来者之不嗣其意也，故作是诗。
十年栽种百年规，好德无人助我仪。
（古语云：一年之计，树之以谷；十年之计，树之以木；百年之计，树之以德。
）县令若同仓庾氏，亭松应长子孙枝。
天公不救斧斤厄，野火解怜冰雪姿。
为问几株能合抱，殷勤记取角弓诗。
锦钱馀笑 其十六
郑思肖（宋代）

每爱入深山，最怕石路恶。剖树斫木屐，坚欲护双脚。

即忙著将来，步步革落落。从教世上人，骂我错错错。
冬夜同陈康候秦京集毕康侯楼共用寒字
魏之璜（明代）

不惮通宵坐，因思聚首难。
帘疏霜气薄，烛短漏声残。
载见一回老，相逢各尽欢。
殷勤今夜酒，莫使后期寒。
山居杂诗九十首
曹勋（宋代）

人生行乐尔，行乐则心闲。
尽既无所用，和气滋容颜。
卫生有此妙，余事皆可删。
若益兼忘理，敢告知识间。
赴亳州教官次韵和中书钱舍人及亳州守晁美叔见赠
张耒（宋代）

久知疏慵难应接，勉强一官亲讼牒。羁穷正似鸠无巢，摆去不如鱼有鬣。

从来书史钝蹊径，更叹诗骚穷事业。几思狐白易絮纩，羞褫旧服求新裌。

又怜夸毗竟何得，把玩区区一蚊睫。久知趋向合饥寒，正藉文章漫嚅嗫。

紫微丈人椽作笔，谁得羸师传谍谍。知擒敢慢武侯纵，有阱前知鲁侯敜。

荒芜满编求指摘，望以馀光分炜烨。乃蒙称屈力褒扬，不意粪壤藏诸箧。

获如丘陵饱则可，良御不悦犹非猎。平生遇赏有君子，处世虽钝吾知捷。

清閒得食学官禄，愿以诗书填吻颊。牙悬喜校邺侯签，藤织新成沈郎笈。

晁公声名三十载，馀事笔踪传法帖。紫芝眉宇望不远，屈指数日无旬浃。

黄衫健步书见赐，紫诰除官等何躐。久怀薄技待后乘，宣管盈囊纸来歙。

坐乖前计空惋怅，袖里从今双手压。醉归应被官长瞋，来饱徒劳方朔腊。
山中
方岳（宋代）

溪村杨柳好藏鸦，春水池塘已吠蛙。
诗外共谁千里月，雨中老却一山花。
蝶将梦去客欹枕，燕寄声来社到家。
数掩断篱春且住，莫随芳草遽天涯。
送西外赵知宗
刘植（宋代）

三山蓬阆近，贺白是仙才。
去领宗盟事，知从韦素来。
几人留北阙，独棹向南台。
踏雨江头别，西陵潮已回。
师鲁推官惠甘蔗戏谢
文同（宋代）

满节甘滋渗齿寒，醍醐谁与酿琅玕。
不知佳境何时入，试似前人取倒餐。
和
林逋（宋代）

林表飞来色，犹怜久卜邻。沿洄一水路，梦想五天人。

谢绝空园草，沉冥满几尘。暮云如有得，宁谢寄声频。
舟师谒祠回天风已霁信基有感姑以二绝首宽余
李弥逊（宋代）

长芦山下隐龙宫，沥酒船回落照中。
已有龟纹为传卜，不劳乌尾更占风。
秋是山家弟无咎
朱曾传（清代）

风定草悠悠，虫声小院幽。无端千里望，并作一帘秋。

老木常吹雨，青山不满楼。忘形吾与汝，真似海天鸥。
唐文权郡见前作和韵见教乃赋计三首答之
程公许（宋代）

鲁国久仙去，诗偕芙蓉秋。
渊渊韵金石，往往余岩丘。
象贤来题舆，同声应鸣璆。
清渭发源远，浊泾难混流。
卜算子（梅）
张元干（宋代）

的皪数枝斜，冰雪萦余态。烛外尊前满眼春，风味年年在。
老去惜花深，醉里愁多㬠。冷蕊孤芳底处愁，少个人人戴。
夜
梅尧臣（宋代）

日从东溟转，夜向西海沉。
群物各已息，众星灿然森。
虾蟆将食月，魑魅争出阴。
阮籍独不寐，徘徊起弹琴。
悼长孺（四首）
丘刘（明代）

莺声不散柳含烟，寒食家家送纸钱。
心折此时无一寸，杏花零落寺门前。
浪淘沙
赵扬（宋代）

人事已全非。孤苦谁依。宵来风雨太凄凄。别有深愁眠不得，泪湿征衣。

转眼又斜晖。寂寞空帏。他乡虽好不如归。况复频年供潦倒，瘦尽腰围。
同赋梅花十二题·竹外
王铚（宋代）

枝上淡烟笼白雪，此君高节助清真。
要知谢女姿容别，林下孤标迥出尘。
寿蔡大资留守
华镇（宋代）

四气成功月，三阳得数辰。昴星还辅汉，崧岳复生申。

事业乘时会，心源体道真。燕来新赐第，相贺八千春。
郊庙歌辞。享懿德太子庙乐章。武舞作
佚名（唐代）

隋季昔云终，唐年初启圣。纂戎将禁暴，崇儒更敷政。

威略静三边，仁恩覃万姓。
鹧鸪天 游鹅湖醉书酒家壁
辛弃疾（宋代）

春日平原荠菜花，新耕雨后落群鸦。
多情白发春无奈，晚日青帘酒易赊。
闲意态，细生涯，牛栏西畔有桑麻。
青裙缟袂谁家女？去趁蚕生看外家。
水调歌头·落日下平楚
魏了翁（宋代）

落日下平楚，秋色到方塘。人间袢暑难耐，独有此清凉。龙卷八荒霖雨，鹤閟十州风露。回薄水云乡。欲识千里润，记取玉流芳。石兰衣，江蓠佩，芰荷裳。个中自有服媚，何必锦名堂。吸取玻璃清涨，唤起逍遥旧梦，人物俨相望。矫首望归路，三十六虚皇。
答德甫弟
黄庭坚（宋代）

鸟啼花发独愁思，怜子三章怨慕诗。
鸿雁双飞弹射下，脊令同病急难时。
功名所在犹争死，意气相须尚不移。
何况极天无以报，林回投璧负婴儿。
本禅人烂柴
释智愚（宋代）

祇为到头乾不尽，纵饶见火亦难吹。年来岁往消磨去，不许春风管带伊。
九鸶图为梁尚德题
李坚（贞夫）（明代）

柳阴正长夏，莲渚摇红翻。群鹭来个个，缡褷集其间。

飞鸣间宿来，暂尔恣所安。会当乘天风，直上青云端。

君子有九思，圣训炳如丹。咄此画工意，比德良可观。
喜陆少监入京
姜特立（宋代）

昔人思李杜，长恨不相随。
遥寄有刘白，同吟惟陆皮。
物睽终必合，句妙却难追。
试问长安陌，何如灞岸时。
困仙
徐积（宋代）

洞中一觉春风梦，落尽桃源万树花。灶上丹砂寻不见，骑鸾误入阿谁家。
姜白石诗词全集刻成即效白石体落之
全祖望（清代）

巨区水茫茫，天目山苍苍。
中有白石仙，老笔生寒芒。
寒芒久晦塞，问年过五百。
铸金酹南村，红梨生玉色。
读渊明集
文同（宋代）

吏人已散门阑静，公事才休耳目清。
窗下好风无俗客，案头遗集有先生。
文章简要惟华衮，滋味醇醲是太羹。
也待将身学归去，圣时争奈正升平。
题陈赞府山水画赠萧伯循
刘崧（元代）

忆在清江上，开轩望远林。莺啼双树绿，人静一窗深。

远道劳行役，芳期阻啸吟。如何垂钓者，万事不关心。
鹧鸪天（雪）
韩元吉（宋代）

山绕江城腊又残。朔成垂地雪成团。莫将带雨梨花认，且作临成柳絮看。

烟杳渺，路弥漫。千林犹待月争寒。凭君细酌羔儿酒，倚遍琼楼十二阑。
醉落魄（林钟商）
张先（宋代）

云轻柳弱。内家髻要新梳掠。生香真色人难学。横管孤吹，月淡天垂幕。

朱唇浅破桃花萼。倚楼谁在阑干角。夜寒手冷罗衣薄。声入霜林，簌簌惊梅落。
翰林毕学士寄示医瘿药方因题四韵兼简两制诸知
王禹称（宋代）

预忧囊瘿病龙钟，乞得仙方便有功。纵免项如樗里子，也应头似夏黄公。

西晖亭下峰峦碧，南静川中木叶红。尽是贰车堪醉处，春来唯恐酒樽空。
一枝花·不伏老
关汉卿（元代）

〔一枝花〕

攀出墙朵朵花，折临路枝枝柳。花攀红蕊嫩，柳折翠条柔，浪子风流。凭着我折柳攀花手，直煞得花残柳败休。半生来折柳攀花，一世里眠花卧柳。

〔梁州〕

我是个普天下郎君领袖，盖世界浪子班头。愿朱颜不改常依旧，花中消遣，酒内忘忧。分茶攧竹，打马藏阄；通五音六律滑熟，甚闲愁到我心头？伴的是银筝女银台前理银筝笑倚银屏，伴的是玉天仙携玉手并玉肩同登玉楼，伴的是金钗客歌金缕捧金樽满泛金瓯。你道我老也，暂休。占排场风月功名首，更玲珑又剔透。我是个锦阵花营都帅头，曾玩府游州。

〔隔尾〕

子弟每是个茅草冈、沙土窝初生的兔羔儿乍向围场上走，我是个经笼罩、受索网苍翎毛老野鸡蹅踏的阵马儿熟。经了些窝弓冷箭鑞枪头，不曾落人后。恰不道“人到中年万事休”，我怎肯虚度了春秋。

〔尾〕

我是个蒸不烂、煮不熟、捶不匾、炒不爆、响珰珰一粒铜豌豆，恁子弟每谁教你钻入他锄不断、斫不下、解不开、顿不脱、慢腾腾千层锦套头？我玩的是梁园月，饮的是东京酒，赏的是洛阳花，攀的是章台柳。我也会围棋、会蹴踘、会打围、会插科、会歌舞、会吹弹、会咽作、会吟诗、会双陆。你便是落了我牙、歪了我嘴、瘸了我腿、折了我手，天赐与我这几般儿歹症候，尚兀自不肯休！则除是阎王亲令唤，神鬼自来勾。三魂归地府，七魄丧冥幽。天哪！那其间才不向烟花路儿上走！
寄毗陵彻公
贾岛（唐代）

身依吴寺老，黄叶几回看。早讲林霜在，孤禅隙月残。

井通潮浪远，钟与角声寒。已有南游约，谁言礼谒难。
雨后饿姚元白还金陵召歌者蒒成侑酌醉后赋此为别 其二
黎民表（明代）

鼓柁潇湘未有期，尊前同醉把花枝。豪游纵有青云客，子夜吴歌我独知。
将归涂口，宿郁林寺道玄上人院二首
许浑（唐代）

西岩一磬长，僧起树苍苍。开殿洒寒水，诵经焚晚香。

竹风云渐散，杉露月犹光。无复重来此，归舟凌夕阳。

春寻采药翁，归路宿禅宫。云起客眠处，月残僧定中。

藤花深洞水，槲叶满山风。清境不能住，朝朝惭远公。
宜雪梅
方蒙仲（宋代）

长愁花易开，倏被风吹尽。因爱雪花飞，枝头巧相映。
行香
孔平仲（宋代）

枕上杜鹃啼，匆匆早起时。出行天未晓，月在杏花枝。
秋日山居八事 其七 昼眠
欧阳澈（宋代）

洒落风轩枕簟凉，高眠亭午梦何长。转为蝴蝶徒虚语，游遍华胥秖妄狂。

唤觉始惊俱幻化，劳生顿悟谩乾忙。搔头斜倚屏山久，熟较无如醉玉浆。
固关
蒋仁锡（清代）

镵天悬万仞，燕晋此中分。马放清时地，人耕古戍云。

青松何郁郁，翠壁故纷纷。日暮哀笳发，征夫不忍闻。
中秋月 其二
文同（宋代）

望外物容澄似水，坐中秋力凛如刀。此身直愿乘双翼，飞上三峰第一高。
方士登母挽词
林亦之（宋代）

伤心来讣日，各各为沾衣。
慈母夜长诀，郎君客未归。
短山长笛惨，青草素旗飞。
料得楚人些，连篇说断机。
瑞香花
苏大璋（宋代）

芳蕤何蒨绚，尤物真旖旎。
五叶映雕阑，三桠骈粉蕊。
妍分春月魂，香彻肌骨髓。
池上
韩淲（宋代）

池上松龙长子孙，池东佳气抱天回。争高蚁垤峻不已，强聒蚊雷去复来。

白笈囊空嫌薏苡，碧云旧路足苍苔。清溪无限春桃种，岂是刘郎一手栽。
待柴荆
汪钺（明代）

朝寻白云去，暮将白云归。
寥寥穷巷中，悬灯未掩扉。
辘轳金井（席上赠马佥判舞姬）
刘过（宋代）

翠眉重扫。后房深、自唤小蛮娇小。绣带罗垂，报浓妆才了。堂虚夜悄。但依约、鼓箫声闹。一曲梅花，尊前舞彻，梨园新调。

高阳醉、玉山未倒。看鞋飞凤翼，钗梁微袅。秋满东湖，更西风凉早。桃源路杳。记流水、泛舟曾到。桂子香浓，梧桐影转，月寒天晓。
题李唐牧牛图四首 其二
刘崧（元代）

风雨满轻蓑，骑牛逐处过。春来晴景少，烟草四山多。
如梦令（忆别）
李石（宋代）

忆被金尊劝倒。灯下红香围绕。别后有谁怜，一任春残莺老。烦恼。烦恼。肠断绿杨芳草。
香林洞
杨蟠（宋代）

百年樵斧外，留得挂寒猿。
不奈西溪水，流香出洞门。
次韵种道行衙赏莲花
郑侠（宋代）

城中势利如聚蛙，聒聒鼓闹穷两衙。
忽闻携樽命真赏，如见地涌金莲花。
况兹危亭跨高爽，极目四顾穷天涯。
红蕖缭绕几数亩，盛妆翠盖相撑拿。
与肩不换足已到，咫尺毕彼穷幽遐。
居之自可换凡骨，不必饮露餐朝霞。
堂堂露衢不户牖，非此非彼无追赊。
幸时有酒共酩酊，不尔一啜先春茶。
楸枰小小较胜负，往往笑语成欢哗。
归来清风恐飘帽，月影已向西楼斜。
长舒两脚就枕簟，一觉已听清晨笳。
舞曲歌辞。吴俞儿舞歌。剑俞
陆龟蒙（唐代）

枝月喉，棹霜脊，北斗离离在寒碧。龙魂清，虎尾白，

秋照海心同一色。纛影吒沙干影侧。神豪发直，

四睨之人股佶栗，欲定不定定不得。舂牍残，儿且止，

狄胡有胆大如山，怖亦死。
至东天目之第四亭观瀑布
徐渭（明代）

渴后遥观瀑布飞，游人烟火绕青藜。赤龙一揽华池水，不觉莲抽十丈泥。
酌贪泉因吊吴隐之三首
白玉蟾（宋代）

人其禄仕为虀盐，豀壑民财饱未厌。
不识隐之心与口，酌泉依旧只清廉。
颂古五十七首
释道昌（宋代）

担东过西，移前作后。
马首千差，佛面百丑。
少保左丞叶公挽诗二首 其一
刘一止（宋代）

四纪声华旧，三朝道义尊。微言真自乐，博识更谁论。

翰墨馀千载，哀荣付九原。松杉倚幢节，愁绝暮烟昏。
出行即事
胡仲弓（宋代）

踏破几重云，来寻别墅春。
促装童仆懒，题壁主人嗔。
瘦岭盘山骨，枯藤络树身。
野花长满地，不犯软红尘。
杂曲歌辞。陆州歌第三
佚名（唐代）

香气传空满，妆花映薄红。歌声天仗外，舞态御楼中。
咏史二十二首 其四 商汤
赵戣（宋代）

罪己桑林六，仁心祝网三。只应宽代虐，何事德怀惭。
潘茂洪借屋地主催起仆以山园暂假寓泊书两诗
张镃（宋代）

种艺吾方屋数间，图书鸡犬称君閒。
径携桃叶航湖去，别有新居却载还。
题龟山穆上人院
方干（唐代）

修持百法过半百，日往月来心更坚。床上水云随坐夏，

林西山月伴行禅。寒蜩远韵来窗里，白鸟斜行起砌边。

我爱寻师师访我，只应寻访是因缘。
送元珍赴官合州
孔武仲（宋代）

羁旅倦京国，春风常闭门。
叩门谁过我，云是竹王孙。
颀然八尺长，玉质文理温。
探之以群书，浩渺倾昆仑。
余波濯我热，挹取不计盆。
朝落清风窗，暮扫明月轩。
傲兀足真趣，不随车马喧。
动可与俱游，静可与忘言。
胡为舍我去，独指岷江源。
逼侧凤翔西，叠岭如骏奔。
滔滔蜀天漏，沉沉山月昏。
到官复何时，清秋禾黍翻。
冷局自少责，读书勿忘餐。
登临时自适，吟思揽乾坤。
鱼雁若可托，篇诗寄湘沅。
鹅湖道中 其三
韩淲（宋代）

雨斜风骤树连云，荒远人家酒不村。小醉未成愁又入，更无情绪到清樽。
忆外书寄滇南
孔璐华（清代）

拟入京华共旧林，不期滇海久分襟。锦囊但觉新诗少，白发还愁旧病深。

万里江湖难放棹，一楼风雨独停琴。致君珍重无多语，惟把丹心答帝心。
一剪梅·珠树瑶林气象嘉
姬翼（元代）

珠树瑶林气象嘉。玉龙无力，熟寝银霞。青童旋拨贮琼花。莹彻寝壶，一色无瑕。宝鼎初溶火渐加。浓烹团凤，极品黄芽。涂金羔酒世情夸。此况谁知，物外仙家。
近承琮上人问讯甚勤老懒不能作书以偈答之
晁公溯（宋代）

世界犹如露电身，更于空里聚微尘。
何时麦积崖边路，说法重来要度人。
姑苏真娘墓
罗隐（唐代）

春草荒坟墓，萋萋向虎丘。死犹嫌寂寞，生肯不风流。

皎镜山泉冷，轻裾海雾秋。还应伴西子，香径夜深游。
颂古九十八首 其十二
释印肃（宋代）

经入藏，禅归海，普愿灵，正常在。除非道满月圆人，共话同知非向背。
送曾季直下第归临川 其一
吕本中（宋代）

老病侵凌重别离，尔来瘦欲不胜衣。信州城北荒山寺，两送亲知下第归。
卷尘行
张自超（清代）

卷尘练日腊三七，细竹长竿风卷疾。岁岁荒村守敝庐，家家净卷迎新吉。

卷遍瓦椽及四围，甑中之尘凝不飞。朝来坐曝茅檐下，垢面相逢仍苦饥。
送从兄郜
方干（唐代）

道路本无限，又应何处逢。
流年莫虚掷，华发不相容。
野渡波摇月，空城雨翳钟。
此心随去马，迢递过千峰。
登飞来寺
梁绍震（明代）

满眼红尘苦不开，抠衣聊此暂徘徊。云山叠叠安禅地，花雨重重说法台。

古洞旧传猿化去，残碑犹记寺飞来。苍茫往事俱成幻，落日凭栏思转哀。
虞美人
徐俯（宋代）

梅花元自江南得。还醉江南客。雪中雨里为谁香。闻道数枝清笑、出东墙。

多情宋玉还知否。梁苑无寻处。胭脂为萼玉为肌。却恨恼人桃杏、不同时。
次花翁览镜韵
刘元茂（宋代）

世事磨礲石退棱，此心何爱复何憎。
门因候客时时扫，楼为看山日日登。
分粟可留巢树鹤，种蔬堪供在家僧。
形容每笑临清镜，相对骎骎作老朋。
邵阳口路麤恶，积雨余泞难行
范成大（宋代）

平生春梦境，俛仰抚八极。
湖南天尽头，梦亦未常识。
岂知多病身，今乃著脚历。
山泉澄不清，崖土璺而赤。
坳堂滑胜油，垒块硬逾石。
贪夫一回顾，壮士三叹息。
不知清淑气，果复曾郁积。
我岂鄙夷之，短咏聊一剧。
始安秋日
宋之问（唐代）

桂林风景异，秋似洛阳春。
晚霁江天好，分明愁杀人。
卷云山角江，碎石水磷磷。
世业事黄老，妙年孤隐沦。
归欤卧沧海，何物贵吾身。
鄱阳史君王龟龄闵雨再赋一首
张孝祥（宋代）

老农歌舞手作拍，一雨纷纷稻花拆。去年秋田旱政苦，史君随车有甘雨。

旁州不熟我州熟，至今中家有藏谷。地碓舂粳珠满斛，老农左餐仍右粥。

史君行矣伊佐汤，缉熙和气无常旸。岂徒一雨润九谷，要为万物除千殃。
别王笛生明府
陈昌纶（清代）

十年京国花前酒，万里黔阳衣上尘。有句旗亭还记否，乱山残月马头人。
偈颂四十一首
释慧晖（宋代）

山上栏外，水下槛前。
夜兔光雪，昼乌辉火。
黄头出妙，净名入玄。
胡僧印心，卢公传衣。
张三野曲，李四樵歌。
船动碧波，海浸孤天。
荅乐天临都驿见赠
刘禹锡（唐代）

北固山边波浪，东都城里风尘。世事不同心事，新人何似故人。
次韵蔡瞻明登巾山三绝句 其三
洪适（宋代）

好句联翩见未曾，品题今日欠钟嵘。登临自有江山助，岂是胸中不得平。
春阴
刘攽（宋代）

峡云春易雨，水国暮多风。原草萋萋绿，林花淡淡红。

清江晚寒外，落景半晴空。物色怜新燕，归怀目去鸿。
胭脂井
曾极（宋代）

寒泉玉甃没春芜，石染胭脂润不枯。
杏怨桃羞娇欲堕，犹将红泪西黄奴。
莺啼序
杜文澜（清代）

春蚕乍惊梦醒，羂冰丝未断。绣屏事、私刻琅玕，兔毫重诉幽怨。

暗尘锁、秦筝怕倚，哀弦一一啼霜雁。碎虚空，秋去无痕，絮云轻散。

记唱铜鞮，柳阴舣棹，趁樊川涨暖。破苔径、紫曲楼深，隔帘曾似识面。

问芳年、晴梢豆蔻。颊潮晕、余霞红溅。小廊腰，蟾影窥盟，一轮刚半。

蝉梳发腻，麝篆心萦，尚相逢恨晚。莺嘴啄、落花无力，酒醒人去，玦系红巾，骤分钗燕。

瑶窗夜静，青禽韵歇，骄骢犹认当时路。奈枇杷、门闭蓬山远。

连环易缺，单衣枉渍幽香，唾碧点滴珠串。

梅阴孕绿，老叶沉沟，怅杜郎遇浅。古今恨、难填卫海。

独立斜阳，数遍栖禽，鬓花愁换。黄衫纵在，玉箫何处，垂杨空袅千万缕，怕烟条、羞续他生愿。

凄凉灯外檀槽，醉拍偷停，翠尊泪满。
月华清 春街买鹦，与故禽无二，返魂香耶，再生缘耶
易顺鼎（清代）

秋稻余香，春花复梦，小帘依旧深贮。垂柳楼台，半护碧云归路。

怎隔年重认轻盈，浑未改檀唇绣羽。无语。见画阑干外，东风吹絮。

此例相沿应许。那离恨天边，多少幽女。话到三生，命比雪娘都苦。

偏记得庭院依稀，算不枉玉箫分付同住。垫一层黄月，一层红雨。
宿余干临江高寺题清音寺
胡寅（宋代）

閒身何事有尘劳，憩息欣逢一榻高。
瀼水转湾如玉玦，曲洲斜抱记檀槽。
凭栏偶见飞鸿翼，对酒仍持紫蟹螯。
畴昔未观东汇泽，片帆聊欲驾洪涛。
猛虎行
王廷陈（明代）

上山采樵，道逢猛虎。虎衔樵去，置之林下。樵告虎言，君何不仁。

君得一饱，我则殒身。昔非有怨，今何见嗔。虎答樵言，何哉所云。

子非我怨，我非子嗔。皇天赋性，有此不仁。樵告虎言，君言虽辩，匪我攸闻。

吾闻天地，大德曰生。驺虞不杀，独匪尔伦。虎答樵言，当死小犊，亦何多陈。

三日乏食，窜伏荆榛。辛苦见遭，奈何舍君。樵得虎言，仰天大叫，哀声彻云。

虫蚁恶死，况乎我人。愿收厉气，敷和布春。尽令猛兽，化为龙麟。
肃宗问忠国师十身调御图赞
释智愚（宋代）

万乘垂衣立问端，国师答处太颟顸。谁知十月清霜重，一阵风来一阵寒。
题养正图六十首 其十四 仁言动众
弘历（清代）

巡军慰劳寒，士如挟纩暖。行师固尚义，济仁用众本。

舍鞭语子革，相去岂不远。
偈颂一百三十六首
释惟一（宋代）

辛未元正有则语，大地无人知落处。
屋角山禽破啼，为人一一从头举。
岁旦无风，甲子不雨。
适越留别
林尚仁（宋代）

江亭饮罢起离愁，何事西风又越游。
潮信欲来人欲去，夕阳红蓼满汀洲。
山中吟七首 其六
毛珝（宋代）

槲叶可以衣，松实可疗饥。骑鹿下山去，儗说高人知。

高人不可得，纷纷却语谁。晓窗白云过，且自相同归。
题九老图二首
陈造（宋代）

凉亭燠馆尘埃外，野鸟溪花俎豆前。
但爱林泉映华发，岂知勋烈载青编。
游仙二首 其一
桑悦（明代）

月朔衣文绣，长夜游禁苑。列宿吐微铓，乘昏造虚馆。

琼楼足清寒，欲进更蹇蹇。闻说九霄上，皓魄四时满。

黄文邀我游，兰路肃吹管。何愁失照灼，弦望谅不远。

时去莫我留，更尽更展转。
留樊亭三日王觉民检详日携酒来饮海棠下比去
陆游（宋代）

石卫尉家锦步障，移在樊家园馆中。
醉到花残呼马去，聊将侠气压春风。
芝塘候潮因忆亡友
王慧（清代）

水浅舟胶日半斜，扣舷闲望似天涯。烟深竹坞鸠呼雨，潮落芦根蟹聚沙。

愁绪萦缠同蔓草，年华衰谢感残花。剧怜弱女常同泊，相对蓬窗数晚鸦。
伯兄新楼十首
王柏（宋代）

月满阑干风满衿，浪因景物动清吟。
钟惊老鹤翻金刹，角引栖鸦投暮林。
送戴时重佥宪之蜀
文徵明（明代）

剑南旌旆拂重关，新系台衔旧法官。此去筹边知有略，于今治蜀却须宽。

高怀雅称江山壮，圣代休歌道路难。万里桥东明月上，定应回首忆长安。
挽苏明允二首 其二
刘攽（宋代）

汉仪绵蕝盛，周谥竹书存。益以春秋法，因知皇帝尊。

百年当绝笔，诸子谢微言。诗礼终谁及，贤良萃一门。
棋枰
陈恭尹（清代）

终古纷争地，当年克让风。画如分易象，度亦合天工。

疏密群星似，纵横末俗同。无穷机与巧，不出数行中。
和友人次韵
鱼玄机（唐代）

何事能销旅馆愁，红笺开处见银钩。蓬山雨洒千峰小，

嶰谷风吹万叶秋。字字朝看轻碧玉，篇篇夜诵在衾裯.

欲将香匣收藏却，且惜时吟在手头。
送屯田张中行罢成德军通判还朝
宋祁（宋代）

中山花下举离樽，缟发萧萧重黯魂。
假节共辞金马闼，满更先入玉关门。
弥年锦帐残香燎，几夕兰陔撷露痕。
早伏青规奏边事，五芝泥熟待新恩。
东坡
张孝祥（宋代）

系船著西日，曳杖过东坡。暗井蛙成部，荒祠鸟作窠。

老仙骑鹤去，稚子饭牛歌。兴废何须问，斯文自不磨。
正月初八日同莫少虚蒲大受王园泛舟各赋二首
郭印（宋代）

名园春信来，冷眼思一窥。
吏文巧束缚，颖脱乃不羁。
兴发勇欲往，壮士先登埤。
但得一樽乐，岂论官职卑。
况兹横清流，适然副心期。
梅梢出翠竹，照水两猗猗。
野航转澄碧，小雨斜风吹。
平生江海怀，是日慰渴饥。
村迥孤烟处，林深幽鸟时。
端疑是吴越，梦到身亦随。
同游客靡恶，喜气回朝曦。
醉倒不自惜，一叶忌倾欹。
新诗许共赋，未唱心力疲。
归来已陈迹，物理观盛衰。
舟次苏渡，南望诸山怪状，谩成
刘鹗（清代）

群山多不毛，怪石忽涌出。土壤剥落尽，恍惚见山骨。

端方俄如屏，秀耸忽如笏。或员如覆釜，或锐如顿笔。

千奇与万怪，欲写难备述。谁意寂寥中，惊见此突兀？

双阙高倚云，令人恣超忽。
梁文靖南安漳岩泉福三帖赞
岳珂（宋代）

词真意浃，不屈不狎，
端重有法。此近世名臣之帖。
承平流风，尚或可接，
予欲以此观相业。
二月廿五日白莲岙拜先忠悯墓
沈宝森（清代）

为国锄奸不顾身，姚江绝学有传薪。百年碑版沦荒土，一代封章属小臣。

山抱松声寒作雨，船穿石影绿皴人。清门子弟多沦落，留得家风旧日贫。
和颜随饮酒
晁补之（宋代）

樊山夜涨河鸣鼓，奎火占中知溽暑。
颜阖居邻胡子都，共喜夏麋登宴俎。
参军河北主簿南，骑马相逢不相语。
市西老屋断人居，自觉天风生广宇。
青菅席坐土阶湿，黄绠汲泉砖井古。
翩翩后至王将军，开口相投律呼吕。
丈夫得意吐然诺，杯酒形骸安足数。
露顶张颠且勿帻，起舞我能先众客。
二豪礼法空是非，一斗三杯眼方白。
中虚呕冷腹横緪，汗如槁壤朝阳蒸。
咈然烦厌暂莫遏，饮蛇不省疑吞绳。
豨苓卷桂导停饮，两日不咀公厨冰。
长篇忽听凤皇曲，却似半岭逢孙登。
君家铛勺还应洗，须我下床仍食美。
西池何似汉江长，谁使蒲萄变新泚。
醉捉蟹螯挛五指，吏部拍浮非在水。
抱琴宁复待招邀，昨夜雨凉孤兴起。
金丹定有换肠药，不用俗医论表里。
都梁八首
陈造（宋代）

路恶惟沙碛，山回忽市廛。
楼台明晚照，花竹暝寒烟。
生事知无警，欢声验有年。
犹嫌武陵遇，不载割淮鲜。
和黄山谷龟壳诗韵二首
易祓（宋代）

支休纳息三百年，也胜刳赐贮金屋。
问子多智亦多穷。何如莲叶安巢宿。
闲居
李远（唐代）

尘事久相弃，沈浮皆不知。牛羊归古巷，燕雀绕疏篱。

买药经年晒，留僧尽日棋。唯忧钓鱼伴，秋水隔波时。
挽田间先生诗二首 其一
韩菼（清代）

跳身党祸出乡关，辛苦书生戎马间。已分妻孥成死别，宁知丧乱复生还。

孱王驺骆穷年恨，故土莺花镇日间。一亩荒凉干净地，千秋恐染泪痕斑。
松林庵古柏歌
宗源瀚（清代）

忆我六月浮海吴陵来，吴陵园社生荒苔。忽见招提古柏势夭矫，疑是苍龙堕地迟风雷。

铜柯铁干老无匹，参差何祇百年物。胡不腰腹磐磐四十围，但见一枝一折争虬屈。

咫尺之势远莫比，晴空似有天风起。胡不参天直扫浮云浮，至今低首檐前伍桃李。

噫嘻此柏何好奇，好奇无乃非时宜。山僧老丑有微尚，摩挲枝干前致辞。

纷纷黛色诸侯墓，劫火烧残瞬非故。亦有霜皮古庙前，空嗟材大艰遭遇。

此柏拳曲全其天，青葱万古浓阴圆。元精耿耿不可遏，拗金屈铁相回旋。

夜夜空阶郁风雨，低徊似与山僧语。日日虚堂动钟鼓，婆娑更向山僧舞。

只共苍官守岁寒，不须青帝私春煦。苍茫海气连岳墩，浮岚拥处思移根。

天阴一作老蛟吼，灵旗飒飒烟云昏。留此三日不忍去，安得好手一写真。

戴文节，汤将军，风流已矣今无存。不然图此槎丫崛强出腕底，日与忠魂毅魄摩荡空群伦。
中岩十八咏·罗汉洞
晁公溯（宋代）

释迦行中国，设教周孔同。
吾知诸子弟，不殊阙里中。
别焦瑜
刘崧（元代）

故人异县至，晨款林下茨。感此丧乱馀，会面非有期。

土锉寒无烟，木榻坏不支。坐起谢再三，艰难方在兹。

远怀若为浣，宴劳礼则宜。邻酒忽告罄，虚觞但空持。

娈娈秋菊花，蓬茆翳幽姿。君子惕驰骛，庶以善自怡。

天长远山没，日晏寒江迟。送子出门去，怅然从此辞。

大哉天地间，委顺复奚疑。
春晚五首 其五
曹勋（宋代）

春过花飞不可寻，空馀新叶翠光深。炉香袅袅轩窗静，时有珍禽啭好音。
送僧之庐山
梵琦（元代）

简寂观中甜苦笋，归宗寺里淡咸齑。庐山面目分明露，衲子身心特地迷。

秋到树头黄叶落，夜深峰顶白猿啼。参禅若也求玄妙，十万流沙更在西。
行阙养种园千叶杏花二首 其二
杨万里（宋代）

白白红红两不真，重重叠叠是精神。谁言跂石眠云客，也见长杨五柞春。
斋中闲咏
陆游（宋代）

风号万物作涛声，云截千峰似几平。
多病支离仍老境，暮秋萧瑟更山城。
燕觞久罢尘痕积，庭讼全稀藓晕生。
莫道斋中日无事，焚香扫地又诗成。
沁园春·倏忽光阴
谭处端（元代）

倏忽光阴，四大浮空，是非久坚。这轮回谁保，朝昏彻彼，家缘恩爱，系绊迁延。一个真灵，千生万劫，苦海浮沉逐孽缘。当须悟，在伊家慷慨，生死争先。聪明切听微言。好放下闲愁搜妙玄。认贫闲寂淡，休生恶勘，元初一点，摆出新鲜。直正无私，常行平等，坦荡逍遥任自然。真功行，向闲中慢慢，积累成千。
同刘晃喜雨
李隆基（唐代）

节变寒初尽，时和气已春。繁云先合寸，膏雨自依旬。

飒飒飞平野，霏霏静暗尘。悬知花叶意，朝夕望中新。
和十四兄灵岩偶作
杜范（宋代）

松关开野寺，山色净藜床。
战局谁争胜，夸声或大当。
有人观物静，得句满囊香。
鸥鹭盟犹在，闲中作此忙。
南海子行
永珹（清代）

君不见飞放之泊传自元，百六十里周缭垣。红门四辟通十路，十中极目皆平原。

略无高山有流水，长林迤逦丰草繁。头鹅诈马有余闲，于焉较猎悬鹑貆。

胜地一从归胜国，仁虞旧院无人识。扫除榛莽拨禁军，曾记英公亲奉敕。

官衙忽被阍寺专，豹房尚指荒丘侧。太阿旁落国步难，遑问区区此疆域。

我朝龙兴天下归，千里和会尊邦畿。废十从兹作灵囿，豫游几暇扬鸾旗。

云闲八阵时阅武，风卷三驱大合围。殷勤习劳奉家法，扈从棣萼欣交辉。

百年海户千人守，七十二桥通泽薮。三台连峙三海深，指点团河近双柳。

新池饮鹿间苹蒿，旧迹晾鹰存培塿。官庄分设四五家，岁纳刍茭别无取。

颇见道观杂僧庐，灵风梵雨来空虚。酒内茅山失法派，瞿昙种类尤纷如。

膏腴宽敞便飞走，大壑于牣还多鱼。雨露栽培经岁月，离宫鼎足皆皇居。

诘戎大事首马政，雁臣贡入龙媒盛。六厩超遥八骏蹄，监牧攻驹严禁令。

何须苜蓿与渥洼，甘草如饴水如镜。云锦照眼胜谷量，土壤宜之顺其性。

围场习猎凡几回，黑头顿觉青春催。伯仲当初我最少，今日俄携诸季来。

更怜子侄并壮大，短衣晨夕想追陪。弯弓敢辞臂力软，枨触旧况增清哀。

况复从游怀杖履，自别音尘几弹指。人间屡叹絮酒倾，天上频嗟玉楼起。

赏花得句能几春，也复伤神判生死。者番经幄集群贤，只有蔡侯还到此。

临风无限古今情，天开陆海依神京。长杨熊馆讵足拟，驰骋信足豪生平。

喧笑未终感慨集，莺蹄燕语兼蛙鸣。转眼清和赋归去，挑镫且快挥毫成。
秦楼月（秋夕）
黄升（宋代）

心如结。西风老尽黄花节。黄花节。寒鸿声断，冷烟凄月。

汉朝陵庙唐宫阙。兴衰万变从谁说。从谁说。千年青史，几人华发。
秘书刘尚书挽歌词二首 其一
温庭筠（唐代）

王笔活鸾凤，谢诗生芙蓉。学筵开绛帐，谈柄发洪钟。

粉署见飞鵩，玉山猜卧龙。遗风丽清韵，萧散九原松。
问陈彦升觅古瓦砚
文同（宋代）

魏主用死力，构彼铜雀台。
当时台上瓦，百澄为一坯。
烧成比坚玉，翠甲横崔嵬。
西陵既归后，此地日以摧。
后历曲午朝，群雄力相豗。
兹台既已倾，此瓦只自堆。
岁久岸谷变，埋没深蒿莱。
初谁得耕人，刳之研松煤。
其于是密且润，端歙真可咍。
彦升所有者，一一皆珍材。
自言欲购时，经岁无一枚。
琴纹与锡花，此乃如琼瑰。
前日秘阁下，重匣手自开。
示我者佳绝，恰用一朴裁。
形模甚古野，用可资怪魁。
归来作诗乞，愿致无迟回。
题赠枯崖
蒲寿宬（宋代）

玉麈无心试出拈，山房春静燕窥檐。
相思独上青霞顶，閒倚栏干望塔尖。
次韵静夫神乐观祈雨
石宝（明代）

洞箫吹彻水烟残，羽队双双引鹭班。云汉有诗空跂望，天河无路正间关。

一年农事看将尽，六月王师恐未閒。为报先忧骢马客，霜威还与促青山。
过王彦与郊居
释正觉（宋代）

晨露晞时桑柘，宿云敛处溪山，
摩诘画图未卷，渊明农事初閒。
题裴二十一新园（一作题裴固新园，又作裴周）
皇甫冉（唐代）

东郭访先生，西郊寻隐路。久为江南客，自有云阳树。

已得闲园心，不知公府步。开门白日晚，倚杖青山暮。

果熟任霜封，篱疏从水度。穷年无牵缀，往事惜沦误。

唯见耦耕人，朝朝自来去。
玩月吟寄友人 其三
文彦博（宋代）

闻道频挥霹雳手，定知不费琰之才。且投丹笔携诗笔，来就花间把一杯。
游仙
刘复（唐代）

税驾倚扶桑，逍遥望九州。二老佐轩辕，移戈戮蚩尤。

功成弃之去，乘龙上天游。天上见玉皇，寿与天地休。

俯视昆崙宫，五城十二楼。王母何窈眇，玉质清且柔。

扬袂折琼枝，寄我天东头。相思千万岁，大运浩悠悠。

安用知吾道，日月不能周。寄音青鸟翼，谢尔碧海流。
偈颂四十二首
释祖先（宋代）

常独行，常独步。
咄，莫来拦我毬门路。
泊舟
吴商浩（唐代）

身逐烟波魂自惊，木兰舟上一帆轻。

云中有寺在何处，山底宿时闻磬声。
句
谌祜（宋代）

天开汉统王巴蜀，云从秦繇起沛丰。
挽陈汉英
杜范（宋代）

庠塾崇师道，乡闾重典刑。
麟经开晚学，鹗表动天庭。
头未终朝黑，补能几日青。
文章难得力，愁绝岘山茔。
菩萨蛮·黄鸡晓唱玲珑曲
方千里（宋代）

黄鸡晓唱玲珑曲。人生两鬓无重绿。官柳系行舟。相思独倚楼。重时花未发。去後纷如雪。春色不堪看。萧萧风雨寒。
登君山二首
孔武仲（宋代）

楚水吞东南，皤然天一腹。
君山枕波面，半插蛾眉绿。
平空接游气，杳荡无川陆。
归桨恨匆匆，残阳挂乔木。
葛岳乔自晋入都客中见访因赠以诗
张祖同（清代）

离忧七载忽相见，忽问萍踪意苦辛。上党地为天下脊，王郎歌苦眼中人。

不堪歧路怜词客，且喜他乡奉老亲。幸际圣明须努力，天涯惭愧一儒巾。
和前人韵
王柏（宋代）

屡作家书欲寄人，姓名愁堕软红尘。
眼边忽见伤春句，屈指别来犹是春。
发杨港渡入交石夹四首
杨万里（宋代）

山断情相接，江同泒暂分。
无风犹细浪，有日却轻云。
生熟衣中半，阴晴气两熏。
还家浑欲早，徐掉也堪欣。
仪真雍生见和因再用韵兼怀仪真 其二
刘宰（宋代）

久客怜之子，寒窗几晦明。羁禽恋乡国，来雁尚边声。

事去云成狗，时来草化萤。未须论得失，把酒谩忘情。
重寻徐周文村居
释今沼（明代）

西台日未没，庙口欲横烟。一别徐孺宅，重过便七年。

长堤贯村巷，乔木荫平田。借问雷居士，曾薰惠远莲。
廓然亭
梁知录（宋代）

危亭缥渺斗星傍，俯槛连云挂碧苍。航快远随飞鸟下，树秾阴覆酒樽凉。

胡床坐久景方见，诗句评多味最长。况有青山对挥麈，每逢高论赏仇香。
送胡比部之官金陵
林大春（明代）

雄图六代后，上客两京才。晓发青门去，秋临画省开。

兴王龙虎地，今古凤凰台。登眺应多感，东都可赋哉。
句
李大力（宋代）

笛声吹起白玉槃，正照御前杨柳碧。
吴山晓望
汪元量（宋代）

城南城北草芊芊，满地干戈已惘然。
燕燕莺莺随战马，风风雨雨渡江船。
小儒愁剧吟如哭，老子歌阑醉欲眠。
一夜春寒花命薄，乱飘红紫下平川。
祷雨积烟山之龙潭有应
艾性夫（元代）

神鑱鬼凿深无底，谁怀然犀照秋水。
苍生望霖龙不起，蜡丸笺心聒龙耳。
髯张尾战珠脱腹，仰天嘘气阳侯哭。
铜瓶偷湫未及屋，黑云崩山雨如竹。
凤栖梧（王克恭生日）
王庭（宋代）

琼海无边银浪卷。画戟朱楼，缥缈云间见。当日使君曾拥传。海霞光里时开宴。

翠斝红鳞吹酒面。莫谓今朝，人在天涯远。彩凤衔书应不晚。愿公难老身长健。
和陈无逸见赠草堂诗韵
陆文圭（元代）

绨袍谁念故人寒，转徙萧然老伯鸾。幸喜云山无屋碍，始知天地出门宽。

悠悠岁月蚁旋磨，落落功名鱼上竿。金谷已无歌舞地，辋川犹有画图看。
奉和兴元郑相公早春送杨侍郎
熊孺登（唐代）

征鞍欲上醉还留，南浦春生百草头。

丞相新裁别离曲，声声飞出旧梁州。
玉岑
徐集孙（宋代）

一抹斜阳挂浅林，细听山鸟说春心。
千年古寺多奇迹，读了丰碑看玉岑。
二叠
刘克庄（宋代）

锦囊玉笛昔追从，度曲联诗雪月中。
老对梅花无意味，欠诗欠笛欠花翁。
三高亭怀范石湖
周郔（宋代）

莼脆鲈肥酒细倾，浩歌悲壮欲谁听。
沈迷簿领头将白，弹压江山眼自青。
鱼跃紫鳞冲苇岸，鸥翻白雪下沙汀。
西风散发危亭上，醉倚丰碑照日星。
广游仙寺 其五
汪鹤孙（清代）

幽忧最是人间累，放旷元为学道先。可爱当年王子晋，吹笙未了便登仙。
答僧道隆惠老融水墨一纸
孙介（宋代）

破林霜后月，烟景夜微茫。
妙寄笔墨外，静涵山水光。
古融韵可想，老隆意所将。
惭我无琼琚，报以永不忘。
渔歌子·西风一叶下晴川
周巽（元代）

西风一叶下晴川。换酒将鱼不用钱。芦渚畔，蓼洲边。暮醉醒来月满
次韵十诗 老态
楼钥（宋代）

舅甥身退不为迟，肥遁犹当未老时。东晋虽惭古元亮，晚唐知老老天随。

公开九秩身方健，我甫六旬心已疲。不敢自言成酷似，腹心惟喜两相知。
偈四首
释慧晖（宋代）

皮肤脱落绝方隅，明了身心一物无。
妙入道寰深静处，玉人端驭白牛车。
秋怀十首
陈师道（宋代）

黄公轻千乘，尚爱五斗禄。
风雨听朝鸡，岁月老松菊。
平生白莲社，不受一尘触。
识字即投阁，贵者须食肉。
八绝诗 其二 白龙泉
王禹称（宋代）

崖石何凿凿，渤潏涌山脚。含虚光可鉴，倒影壁如削。

瀰漫到前溪，支脉通远壑。白龙乃神物，胡此恋一勺。

势能为霖雨，力可兴雷雹。上天未有命，兹焉缩头角。

应防困蝼蚁，泥蟠讵敢跃。菹醢曾是忧，豢养殊非乐。

亦如君子道，出处贵先觉。吾生苦迁谪，未免郡政缚。

偶来泉畔坐，感兴题秋箨。斗薮缨上尘，试就清涟濯。

聊将一掬水，洗我面惭怍。日暮不忍归，风埃满城郭。
愧室丁未试御史报罢余赠别有当代南雷人不识之句子益方裒集其生前酬唱之作书来属补录附此追挽 其二
郭曾炘（清代）

新亭举座皆周顗，鲁国当年一孔融。留得题襟诗卷在，九原家祭有余恫。
久无刘崇山徐笠亭书至
吴寿平（清代）

江上匆匆别，伊人隔草庐。如何经岁久，不见一行书。

鄂渚华光淡，晴川树景疏。近闻湖水长，应为遣双鱼。
峡山飞来寺 其一
岑万（明代）

地僻秋仍暑，江回积雨深。安生长独往，帝子竟何心。

香火诸天上，藤萝两岸阴。慈航似许借，惠远在高岑。
贵溪简李商叟方元直
赵蕃（宋代）

李侯佳句似阴铿，早向茶山识赣曾。
涤器宁同长卿逸，闭门不赣玉川憎。
平居尚忆寻君去，南庙应还访我能。
诗卷当时更谁与，玄英文采被云仍。
行部暂辞金陵同列有感
杨万里（宋代）

爽气来江外，秋容上柳梢。
生遭女颓骂，老解子云嘲。
襄病聊飞屐，行藏镇把包。
君看社後燕，还忆社前巢。
依韵酬智谦上人见寄
李中（五代）

性拙才非逸，同心友亦稀。风昏秋病眼，霜湿夜吟衣。

莺谷期犹负，兰陔养不违。吾师惠佳句，胜得楚金归。
次韵李参政湖上杂咏录寄龙鹤坟庐
魏了翁（宋代）

木落天宇空，野迥江水碧。
谁欤驱四运，昨夕复今夕。
君看瀛海内，寿考匪金石。
采筇
方岳（宋代）

上君有节瘦如许，老子无心酷似之。
莫向人间危机去，溪云迳雪尽扶持。
卖花声 铜雀台
黄永（清代）

拊掌说曹公。天下英雄。秦皇汉武略相同。豪举今朝堪想见，铜雀春风。

金碧嵌瑶宫。锁翠围红。虬髯如戟字当中。只有二乔空伫望，虎视江东。
古镜词
艾性夫（元代）

人生两瞳子，烂烂岩下电。
见尽天下人，不见自己面。
古哉容成侯，作我眼外眼。
我老得君照，君老还我见。
藓花绕背字痕青，仿佛阳冰八分篆。
神光一点未埋没，尤物千年几流转。
君不见扬子江心水如练，年年铸入凝阴殿。
后来血染江水浑，至今端午人闭门。
次韵林千之秋夜见怀
周行己（宋代）

清夜炯不寐，虚窗入圆璧。鸿雁正南飞，庭柯已改色。

四运无停景，欻见节序隔。百物自穰穰，吾心自寂寂。

秋物本何悲，君悲当自适。楚玉非达士，泪苦为秋滴。

不如陶渊明，浊醪度晨夕。以兹俟君子，须要生理得。

一饮置君忧，再饮□君□。我感知己分，为子豁丹臆。
初秋夜赋
陆游（宋代）

炎熇犹末伏，清绝忽新秋。
露气房栊冷，砧声岁月遒。
悲蛩草根语，孤磷竹间流。
闻道河南北，飞蝗暗百州。
读道书作六首 其三
朱熹（宋代）

白露坠秋节，碧阴生夕凉。起步广庭内，仰见天苍苍。

东华绿发翁，授我不死方。愿言勤脩学，接景三玄乡。
申湖
薛能（唐代）

昔年依峡寺，每日见申湖。下泪重来此，知心一已无。

雨霖舟色暗，岸拔木形枯。旧境深相恼，新春宛不殊。

方来寻熟侣，起去恨惊凫。忍事花何笑，喧吟瀑正粗。

堪忧从宦到，倍遣曩怀孤。上马终回首，傍人怪感吁。
春雨
赵崇森（宋代）

连朝连夜雨，春尽转潇潇。
巷陌泥沾足，田畴水侵腰。
麦黄皆倒穗，桑冻不抽条。
花事今休矣，祈晴且救苗。
种荔枝核有感
李若水（宋代）

荔子欲传种，他年养老饕。
试将千颗植，已喜寸萌高。
岂耐雪霜苦，空惭浇灌劳。
何殊茂陵客，藏核种蟠桃。
五月二十八日四绝
舒岳祥（宋代）

雨来元有路，内过本无痕。
小立清溪曲，欹眠白石根。
送李亨仲赴荆南辟
王庭圭（宋代）

少年胆气横秋烟，腰间櫑具森龙泉。出门万里探虎穴，锦带雕鞍明积雪。

洞庭木叶飞霜风，将军秉旄西击戎。旌旗戈甲照湖海，欃枪欲灭胡天空。

须君磨盾作露布，插羽来奏明光宫。
遂宁府库古铜物
袁说友（宋代）

我貌殊不古，而有好古心。
未老已成癖，此病那砭针。
本非口腹累，乃困耳目侵。
遂州古名邦，有物岁月深。
一一铜作器，得之古墓阴。
灯罂间管柱，匜耳擎杯斟。
剑弰累苍节，凤口涂黄金。
人形杂兽面，诡异难橅临。
糢糊滓尘土，剥蚀遭晴霖。
摩挲细拂拭，名代不可寻。
楉矢辨形质，古磬鸣声音。
一经圣贤手，疑信别古今。
佳哉今所藏，历世方駸駸。
会当有博雅，破此聋与瘖。
敢效石鼓歌，吾意岂微吟。
次韵曾育才翠樾堂雪诗
王庭圭（宋代）

哦君翠樾堂中雪，词如剑戟相磨切。又如牛铎应黄钟，水中跃出蕤宾铁。

因诵东坡忆雪诗，城郭山川两奇绝。翠樾堂中雪复然，敢拟片词增窜窃。

长安道上醉骑驴，忍冻不知蹄屡蹶。争似淮西破贼时，蔡州城外沙如月。

将军一箭射欃枪，夜落城头晓方灭。捷书飞奏不动尘，露布驰来迷玉阙。

醉翁句律号令严，冻口何由更开说。银杯任逐马蹄翻，断藁残编且扃鐍。
戏答宋茂宗
韦骧（宋代）

穿山君蹈险，逆浪我乘危。玉事以勤济，人生少暇时。

多材看腾踔，无补愧衰迟。巳饱殊乡味，何烦觉后知。
骊山温泉
陈德正（清代）

金乌飞入重泉底，烈炬烧山漱山髓。阴阳失位水火争，一泓鼎山神蛟死。

本是玄黄血所变，劫灰烬热煽幽焰。文瑶密石漾中流，溶溶春暖回深殿。

华清赐浴承恩始，遗恨千年成祸水。望春新赐洗儿钱，翻涡十丈黄虬起。
阁前双槿
杨凌（唐代）

群玉开双槿，丹荣对绛纱。含烟疑出火，隔雨怪舒霞。

向晚争辞蕊，迎朝斗发花。非关后桃李，为欲继年华。
用旧韵送普守赴阙
王灼（宋代）

圜墙闲木索，南亩富鉏钩。
人谓贤使君，治术本轲丘。
丹禁颇念远，白简频黜幽。
那知牧养手，安坐穷山陬。
国是久已定，谅非卿士谋。
除书下八行，仁风被九州。
自怜登门旧，长裾曳齐邹。
送公朝帝所，别语不忍休。
腰组挂银黄，刻日赐通侯。
应记远宗子，茅檐卧高秋。
寄葫芦族人
邢宥（明代）

卜筑葫芦境最幽，竹篱茅舍似荑莤。身多暇日琴随鹤，意得当年剑换牛。

泉石愿依山作主，簪缨不羡世封侯。头因无事齐齐白，直是罗浮隐者流。
伤嬾巢
苏泂（宋代）

车水池边句尚新，重来手帖更精神。
知他的赴何方约，一去茫茫不告人。
贺新郎·三山雨中游西湖
辛弃疾（宋代）

三山雨中游西湖有怀赵丞相经始
翠浪吞平野。挽天河谁来照影，卧龙山下。烟雨偏宜晴更好，约略西施未嫁。待细把江山图画。千顷光中堆滟滪，似扁舟欲下瞿塘马。中有句，浩难写。
诗人例入西湖社。记风流重来手种，绿阴成也。陌上游人夸故国，十里水晶台榭。更复道横空清夜。粉黛中洲歌妙曲，问当年鱼鸟无存者。堂上燕，又长夏。
上巳观花思友人
邵雍（宋代）

上巳观花花意秾，今年正与昔年同。
当时同赏知何处，把酒独能对远风。
即目二首 其二
李达（明代）

家鸽动成群，盘空复入云。霜毛肯为伍，霄汉偶相闻。

又看斜飞去，遥怜只影分。岁寒天地闭，何处更逢君？
日出引
曹勋（宋代）

云冥冥，风凄凄。
绮疏未白鸡已啼，角声才断辟朱扉。
辟朱扉，款朝日。
君王剑佩朝诸侯，赫赫明明光万国。
句
黄人杰（宋代）

乱山围楚塞，平野落荆州。
汴中追寄吕居仁学士
张扩（宋代）

频年如隔生，相见各潦倒。不闻语呫呫，但怪别草草。

故人俄老矣，零落秋叶扫。往者苏韩辈，人品岂不好。

时危颇赖渠，惋愤尘一窖。五湖在何许，狼籍付鸥鸟。

春风掠湖尾，莼丝日夜老。我行望吴越，尚及身检校。

请分十顷馀，迟子洗靴帽。
东汉高士咏十四首 其十 蓟子训
张雨（元代）

欲追蓟先生，白云迷其方。驴鞭不可执，寿与铜狄长。
琅珰驿
姚清叔（宋代）

弄臣宁复解输忠，偶契琅珰一语中。
富贵难亲贫易感，西来方忆曲江公。
题秦国声为乃翁卑牧寿卷二首 其二
边贡（明代）

池馆山中旧，风光画里新。涧松同雨露，江草自冬春。

犬吠当林坞，花明隔水滨。遥疑姓秦者，莫是武陵人。
晁景迂大观庚寅冬为四明船场后七十有余年某
吕祖俭（宋代）

鄞川旧有船司空，小亭晚望江之东。
父老犹能理前话，无钱无木人无功。
风流已往四十载，水仙木犀徒自红。
吾尝夜看司空集，元符上书入邪中。
岁月蹉跎今几许，俯仰一身随转蓬。
自尔怕道四明守，讵有律吕为始终。
易系后谱此时有，又得刚说来发蒙。
鲁人猎较亦猎较，复使妙句追飞鸿。
朅来海头四阅月，尘埃满袖生{左毛右蒙}{左毛右童}。
平生执鞭所欣慕，追寻故迹得数弓。
超然之名犹可想，海气微茫日未曨。
越中岂是不好事，别乘皆贤心已{左忄右充}。
场官缱绻真我友，欲来卜筑祠此翁。
大书特书景迂号，庶几遗躅常清通。
簿书期会目前耳，此意当令齐洛嵩。
丰公室外草芃芃，了斋却埽耳若聋。
当时二士相游从，夜阑太息非为躬。
年运而往将溟濛，后辈风□□□□。
薄材微宦犹未工，尸祝越俎自忡忡。
谁图遗像寘学宫，时与先儒相磨礲。
却归金华守吾宗，端坐水出固其穷。
括酹江月
林正大（宋代）

杏花春晚散馀芳、着处萦帘穿箔。唤起幽人明月夜，步月褰衣行乐。置酒花前，清香争发，雪挽长条落。山城薄酒，共君一笑同酌。

且须眼底柔英，尊中清影，放待杯行数。莫遣洞箫声断处，月落杯空牢寞。只恐明朝，残红栖绿，卷地东风恶。更须来岁，花时携酒寻约。

李贺高轩过：华裾织翠青如葱，金环压辔玲珑。马蹄隐耳声隆隆，入门下马气如虹。云是东京才子、文章钜公。二十八宿罗心胸，元精耿耿贯当中。殿前作赋声摩空，笔补造化天无功。庞眉书客感秋蓬，谁知死草生华风！我今垂翅附冥鸿，他日不羞蛇作龙。
书先茔二首
袁燮（宋代）

我卜山冈亩百金，家贫自叹力难任。
杉松尽是亲栽植，寄与樵人念此心。
东屯呈同游诸公
陆游（宋代）

十月霜雕枫树林，清溪白石称幽寻。
按行老子诛茆地，惆怅孤臣许国心。
走马平沙嫌路近，传杯小阁喜寒侵。
也思试索梅花笑，冻蕊疏疏欲不禁。
象
丁谓（宋代）

教战诚无敌，充庭实可嘉。
指踪知拜处，服习认葩花。
远视惭刚鬣，深藏惜素牙。
十牛虽此夭，可奈可巴蛇。
粘画格作鹿庐体以伸意四首 其三
陈式金（清代）

客中百感情弥适，徇友相规刊笔格。卖画囊无造孽钱，此心有似江潮白。
颂古
释道颜（宋代）

霹雳惊天地，那容掩耳听。
须知兴化老，一半是人情。
江行二首 其一
司空图（唐代）

地阔分吴塞，枫高映楚天。曲塘春尽雨，方响夜深船。

行纪添新梦，羁愁甚往年。何时京洛路，马上见人烟。
西江月 秋月
陈履端（清代）

孔雀屏边篆细，鸳鸯瓦上霜轻。小楼单枕梦难成，闲数一帘疏影。

人到秋来较瘦，梦随人去无凭。和他今夜酒微醒。

卧对凉蟾清冷。
水调歌头
刘潜（宋代）

六郡酒泉。
寄唐陶山明府
尤维雄（清代）

我生出处逢轗轲，交游落落晨星罗。平生师友劳记忆，屈指独数湘南多。

冢宰刘公能爱士，礼曹谢客吾知己。同官近复得萧郎，恰与唐侯成四美。

唐侯静者意有余，长安数载淹公车。安仁竟作栽花县，文举尝为荐士书。

当时同是诸侯客，楚尾吴头远相隔。邂逅相逢眼更青，蹉跎拙宦头俱白。

九日清歌戏马台，徐州幕府同追陪。君愁车马行堤困，我苦文书满案堆。

去住因缘无定在，鸿泥雪爪随年改。已留明月照吴天，忽送孤云落滇海。

临别多君赠别篇，行厨还顿石湖船。公荣不饮情深矣，中叔羁游意惘然。

一载炎荒营薄禄，此身已饱蛮烟毒。自别江南不可闻，潇潇暮雨吴娘曲。

请急行当返里门，故园松菊怆离魂。衰亲弱弟知无恙，岁晚犹烦一致存。
赋玛瑙笛
孔武仲（宋代）

羌儿吹笛作龙吟，中有太古之纯音。
伊人已死笛仍在，千古月明江水深。
谁知巧匠寻山谷，蹙踏溪云采明玉。
云谷之竹色黯黯，浅紫轻红花映雨。
正声隐显初无端，造化推移指法间。
黄锺妍美霜朝暖，无射凄凉暑月寒。
轺车走遍天南北，此笛此声何处得。
韬之湘竹川锦囊，广坐聊持炫宾客。
弘农学士九尺长，颊颧山起鬓髯张。
从容奏罢阳春曲，气衰坦腹眠绳床。
由来雅器自有合，不与教坊管弦杂。
君不见开元名臣宋侍中，手挥羯鼓疾如风。
拊缶歌当行路难十五章 其四
姚燮（清代）

耕父沈溺野仲殪，帽漉屠苏饮元吉。曼曼秉烛长夜游，暧暧欲元频迟留。

青春未阑人白头，祖宗骑马儿豢牛。画桃十丈堂下树，可怜移种邙山陬。

邙山阴阴多柘楸，饿魂黑夜追鸺鹠。鸺鹠一声乱叶落，西市磨刀方霍霍。

西市磨刀东市乐，醉券千田注孤博。
采桑子 题画兰小册 其一 兰为横波夫人所绘
陈维崧（清代）

回思吮粉调铅日，紫菂缃芽。露蕊烟葩，压倒南唐落墨花。

杜兰香去多时了，碎绵零纱。飘泊谁家，剩有眉楼小篆斜。
和紫阳先生感兴诗二十首 其四
刘黻（宋代）

造化泄元秘，河洛图书出。龟龙亦何心，以灵乃受役。

微旨竟先天，妙用普经国。三圣受心印，执中数语毕。

诂学长枝蔓，往往胶陈迹。伟哉千载下，元公指无极。
减字木兰花 咏絮题王寺庙壁
吴重憙（清代）

溟濛似雨。春色马头忙若许。莫笑盈盈。我比杨花落更轻。

韶光如驶。东风已似东流水。任汝飘零。会有时儿解化萍。
松下自遣
释智圆（宋代）

聚气成此身，假缘暂寄世。
可怜自在性，本无烦恼系。
傍水与登山，悠然有深诣。
日在林下游，暮在林下宿。
供饮岩畔泉，充庖槛前菊。
半月一剃发，半年一洗浴。
但得恣疏懒，何曾有荣辱。
新秋雨初霁，圆月照我屋。
扶病起看月，坐久偶成曲。
人生天地间，性分各自足。
捧檄何必喜，途穷何必哭。
容彭不为长，颜杨不为促。
四者俱如梦，何为自羁束。
彼笑我太狂，我笑彼太俗。
彼我更相笑，是非无实录。
不如长默默，恬淡过昏旭。
渊鱼与林鸟，各得随所欲。
举头谁是友，风月与松竹。
寄九华山费拾遗
顾非熊（唐代）

先生九华隐，鸟道隔尘埃。石室和云住，山田引烧开。

久闻仙客降，高卧诏书来。一入深林去，人间更不回。
晋武帝华林园集诗
应贞（魏晋）

悠悠太上，民之厥初。皇极肇建，彝伦攸敷。五德更运，膺箓受符。

陶唐既谢，天历在虞。

于时上帝，乃顾惟眷。光我晋祚，应期纳禅。位以龙飞，文以虎变。

玄泽滂流，仁风潜扇。区内宅心，方隅回面。

天垂其象，地耀其文。凤鸣朝阳，龙翔景云。嘉禾重颖，萤荚载芬。

率土咸序，人胥悦欣。

恢恢皇度，穆穆圣容。言思其顺，貌思其恭。在视斯明，在听斯聪。

登庸以德，明试以功。

其恭惟何，昧旦丕显。无理不经，无义不践。行舍其华，言去其辩。

游心至虚，同规易简。六府孔修，九有斯靖。

泽靡不被，化冈不加。声教南暨，西渐流沙。幽人肄险，远国忘遐。

越裳重译，充我皇家。

峨峨列辟，赫赫虎臣。内和五品，外威四宾。修时贡职，入觐天人。

备言锡命，羽盖朱轮。

贻宴好会，不常厥数。神心所受，不言而喻。于是肄射，弓矢斯御。

发彼五的，有酒斯饫。

文武之道，厥猷未坠。在昔先王，躬御兹器。示武惧荒，过亦为失。

凡厥群后，无懈于位。
秋夜雨（和韵刘制几立秋夜观月，喜雨）
吴潜（宋代）

不嫌天上云遮月。雨来正是双绝。雷公驱电母，尽收卷、十分袢绝。

三更又报初秋了，少待他、西风凄冽。灵司话头莫说。且唱饮、刘郎一阕。
古塞下曲七首
贯休（唐代）

下营依遁甲，分帅把河隍。地使人心恶，风吹旗焰荒。

搜山得探卒，放火猎黄羊。唯有南飞雁，声声断客肠。

归去是何年，山连逻逤川。苍黄曾战地，空阔养雕天。

旗插蒸沙堡，枪担卓槊泉。萧条寒日落，号令彻穷边。

虏寇日相持，如龙马不肥。突围金甲破，趁贼铁枪飞。

汉月堂堂上，胡云惨惨微。黄河冰已合，犹未送征衣。

南北惟堪恨，东西实可嗟。常飞侵夏雪，何处有人家。

风刮阴山薄，河推大岸斜。只应寒夜梦，时见故园花。

不是将军勇，胡兵岂易当。雨曾淋火阵，箭又中金疮。

铁岭全无土，豺群亦有狼。因思无战日，天子是陶唐。

榆叶飘萧尽，关防烽寨重。寒来知马疾，战后觉人凶。

烧逐飞蓬死，沙生毒雾浓。谁能奏明主，功业已堪封。

万战千征地，苍茫古塞门。阴兵为客祟，恶酒发刀痕。

风落昆仑石，河崩苜蓿根。将军更移帐，日日近西蕃。
帐宿幡竿岭
薛季宣（宋代）

长笑飞刍馈六军，也驱疲瘁逐征尘。楸林卓帐秋风夜，山鸟惊啁可笑人。
为宣溪题菊留别维扬高宪副
程敏政（明代）

潭水亭亭照影空，几番花木斗青红。相看只有霜春面，独立西风蔓草中。
憩徐氏北园池上
郁扬勋（清代）

秋雨晚初霁，欲送千里目。揽兹一峰翠，秀色淡秋菊。

奇石叠崩崖，归云卧岩腹。登顿历易尽，穿林下平麓。

霭霭谢公园，闲门枕山足。清晖拂衣袖，历乱森乔木。

溪堂杂菱荇，沙屿散凫鹄。围棋曾几时，已动西州哭。

因悲平津邸，世事变凉燠。三咏华屋诗，徘徊倚修竹。
钦圣皇后挽辞二首 其二
晁补之（宋代）

苍黄大策中先定，汹涌奸言外独惊。可但触山忧地坼，只应鍊石见天成。

江湖自昔波涛远，日月如今昼夜明。尽作儿啼送文母，不知箫鼓若为声。
感庭秋·志通天地媾精神
王吉昌（元代）

志通天地媾精神。消息葆全真。造化玄黄极妙，炼九阳、魂变逡巡。西来祖意坦然伸。无碍法门亲。应化河沙周普，露妙圆、糟粕清醇。
小桥
陆游（宋代）

漠漠轻阴隐隐雷，石榴半落点莓苔。
小桥西北阑干角，独岸纶巾待雨来。
武林春日一绝
苏籀（宋代）

薰膏佩服尤瑰靡，联踏春阳特炫骹。
十里青楼玩芳月，西湖并舫瓷娱遨。
长信宫
田娥（唐代）

团圆手中扇，昔为君所持。今日君弃捐，复值秋风时。

悲将入箧笥，自叹知何为。
句 其二
张镒（宋代）

老龙拿空欲轻举，山灵地只挽之住。
游净慈寺
黄裳（宋代）

渐遥人入翠微乡，跨壑凌云古道场。慧日体中谁独见，水光终不外山光。
挽王居之寺丞二首
刘克庄（宋代）

元老登庸晚，同年召用初。
惜哉武公耄，甚矣董生迂。
汾曲庐旋返，平津合寖疏。
空令双鬓白，犹待两轮朱。
和毛中书劝宵韵三首
袁甫（宋代）

劳农因得步河桥，仰视前贤隔九霄。
凡骨鸡仙安素履，腐儒学吏守邦条。
荷公美意鞭驽质，惠我名篇胜翠翘。
痛饮春醪那可强，胸中磊声把诗浇。
赋得壮夫不为小技得为字
曹敬（清代）

壮夫自有雄心在，小技区区怎肯为。高祖提将三尺剑，班超投肯一毛锥。

藩篱斥鴳真堪陋，篆刻雕虫不足奇。他日侯封伸大志，定应功业冠当时。
秋日杂咏十首 其五
李光（宋代）

海滨三度过中秋，雨横无因到庾楼。万里无尘今夕月，不须携客上罗浮。
和仆射相公朝回见寄
韩愈（唐代）

尽瘁年将久，公今始暂闲。事随忧共减，诗与酒俱还。

放意机衡外，收身矢石间。秋台风日迥，正好看前山。
颂古十七首
释师观（宋代）

乾坤独立，从者里入。
风吹不著，雨打不湿。